Betaalde verifiëring kom vir Facebook, Instagram(Foto: Timothy Hales Bennett/Unsplash) Mark Zuckerberg, uitvoerende hoof van Facebook en Instagram se moedermaatskappy, Meta, het Sondag aangekondig dat ’n betaalde intekeningdiens, wat gebruikers toelaat om hul rekeninge te verifieer, binnekort vir die sosialemediaplatforms geldig sal wees. Meta Verified, wat hierdie week vir die eerste keer in Australië en Nieu-Seeland bekendgestel word, en binnekort ook in ander lande beskikbaar gaan wees, sal gebruikers toelaat om hul Facebook- en Instagram- rekeninge met hul identiteitsdokumente (ID) te verifieer. “Die inisiatief is ontwerp om die egtheid en sekuriteit van ons dienste te verskerp. Anders as Twitter se soortgelyke diens, vereis Meta Verified dat gebruikers hulle ID vir identiteitstawing verskaf as deel van aanmelding. “’n Blou kenteken sal op geverifieerde rekeninge verskyn, wat bykomende nabootsingsbeskerming verseker en direkte toegang tot kliëntediens bied,” het Zuckerberg bygevoeg. Die intekeningplan sal verbruikers $11,99 (ongeveer R215) per maand uit die sak jaag as dit op die web gekoop word, en $14,99 (sowat R271) per maand as dit deur Facebook of Instagram se iOS-toepassing gekoop word, wat Apple se 30%-kommissie weerspieël. Zuckerberg verduidelik egter dat daar geen veranderinge aan rekeninge op Facebook en Instagram sal wees wat reeds geverifieer is nie. “Slegs gebruikers wat ouer as 18 is, sal toegelaat word om in te teken.” Elon Musk se aanvanklike poging om ’n soortgelyke diens by Twitter van stapel te stuur, het verlede jaar misluk met ’n vlaag valse rekeninge wat adverteerders afgeskrik het, en twyfel oor die platform se toekoms laat ontstaan het. Musk is gedwing om die poging op te skort voordat hy dit in Desember weer probeer het. Meta se aankondiging oor die betaalde intekeningdiens kom na die sosialemediareus vir die afgelope jaar met finansiële probleme sukkel en in November aangekondig het dat 11 000 werknemers (13%) afgedank gaan word – die meeste afdankings sedert die maatskappy se ontstaan. Die afleggings is deel van ’n golf afleggings wat die afgelope paar maande deur die bestuur van Silicon Valley aangekondig is. Meta is ook onder druk om ’n groot waagstuk, Metaverse, te laat realiseer – ŉ wêreld van virtuele realiteit – wat volgens Zuckerberg “die nuwe internet” sal wees. Beleggers het Meta verlede jaar gestraf deur die maatskappy se aandeelprys met ’n verstommende twee derdes oor 12 maande te laat daal. Die maatskappy het egter vroeg in 2023 reeds begin herstel. Die maatskappy het ook vroeër vandeesmaand sy eerste jaarlikse daling in verkope sedert sy bekendstelling in 2012 gerapporteer, maar die daling was minder ernstig as wat verwag is. Zuckerberg sê hy bly optimisties oor Meta se toekoms. “Die aantal daaglikse gebruikers op Facebook het onlangs vir die eerste keer die teiken van twee miljard bereik, en daar lê nog groot dinge vir ons voor.”